በእርሻ ኢንቨስትመንት መሬታቸው ላይ ስደተኞች መሥፈራቸውን የተቃወሙ ባለሀብት ታሰሩ
በግጭት ምክንያት ከደቡብ ሱዳን እየፈለሱ የሚገኙ ስደተኞች በጋምቤላ ክልል በሚያካሂዱት የእርሻ ኢንቨስትመንት መሬታቸው ላይ መሥፈራቸውን የተቃወሙ ባለሀብት በቁጥጥር ሥር ዋሉ፡፡ ባለሀብቱ አቶ አደገ ንጉሤ በጋምቤላ ክልል ኢታንግ ዞን በ2002 ዓ.ም. ሁለት ሺሕ ሔክታር መሬት ተረክበው ጥጥና የቅባት እህሎችን በማልማት ላይ እንደነበሩ ይነገራል፡፡ ባለሀብቱ ይህንን ልማት የሚያካሂዱት ከኢትዮጵያ ልማት ባንክ ባገኙት 21 ሚሊዮን ብርና ከራሳቸው የገንዘብ ምንጭ በመደቡት ገንዘብ መሆኑ ተገልጿል፡፡በተወሰነ ደረጃ ከ2009 ዓ.ም. በፊት በደቡብ ሱዳን በተቀሰቀሰው ግጭት ምክንያት የተወሰኑ ስደተኞች መፍለስ ጀምረው እንደነበር፣ ግጭቱ ተባብሶ ሲቀጥልም ስደተኞች በብዛት መፍለሳቸው ይታወቃል፡፡ በእርሻ መሬታቸው ላይ ከ140 ሚሊዮን ብር በላይ በወጣበት ማሳ ስደተኞች መሥፈር እንደሌለባቸው፣ ከሠፈሩም ተገቢው ካሳ ሊከፈላቸው እንደሚገባ ባለሀብቱ በሚገልጹበት ወቅት በቁጥጥር ሥር መዋላቸውን ባለቤታቸው ገልጸዋል፡፡የአቶ አደገ ባለቤት ወ/ሮ ቤዛ ደመቀ ለሪፖርተር እንደገለጹት፣ ባለቤታቸው ማክሰኞ የካቲት 13 ቀን 2010 ዓ.ም. በጋምቤላ ክልል በቁጥጥር ሥር ውለዋል፡፡ ባለሀብቱ ከክልሉ መንግሥት በተሰጣቸው መሬት ላይ ጥጥና የቅባት እህሎችን ሲያለሙ መቆየታቸውን፣ ነገር ግን ኑኝኒያል የተሰኘ የስደተኞች ካምፕ በእርሻ ማሳቸው ላይ እየተገነባ ስለሆነ፣ በቀረው መሬትም ላይ ያለሙት መሬት በስደተኞቹ ጫና እየደረሰበት መሆኑን አቶ አደገ ቀደም ሲል ለሪፖርተር ገልጸው ነበር፡፡ ‹‹ሕግና ሥርዓት ተጠብቆ የተሰጠኝ የእርሻ መሬት ላይ የስደተኞች ካምፕ ሊሠራበት አይገባም፤›› በማለት የገለጹት አቶ አደገ፣ ‹‹የፌዴራልና የጋምቤላ ክልል መንግሥታት ጉዳዩን ትኩረት ሰጥተው ሊያዩት ይገባል፤›› ብለው ነበር፡፡ ነገር ግን ባለሀብቱ በእርሻ ማሳቸው ላይ ተገኝተው በነበረበት ወቅት ለጊዜው ባልተገለጸ ምክንያት በቁጥጥር ሥር መዋላቸው በባለቤታቸው ተገልጿል፡፡ ወ/ሮ ቤዛ አቶ አደገ እስካሁን ፍርድ ቤት አለመቅረባቸውንና ለከፍተኛ እንግልት መዳረጋቸውን ተናግረዋል፡፡ የጋምቤላ ክልል ፕሬዚዳንት አቶ ጋትሉዋክ ቱት ጉዳዩ በሕግ የተያዘ ስለሆነ አስተያየት እንደማይሰጡ ተናግረዋል፡፡  